LIETUVOS RESPUBLIKOS APLINKOS MINISTRAS

ĮSAKYMAS

DĖL APLINKOS MINISTRO 2012 M. SPALIO 23 D. ĮSAKYMO NR. D1-857

„DĖL MINIMALIŲ KOMUNALINIŲ ATLIEKŲ TVARKYMO PASLAUGOS KOKYBĖS REIKALAVIMŲ PATVIRTINIMO“ PAKEITIMO

2024 m. spalio 17 d. Nr. D1-345

Vilnius

1. P a k e i č i u Minimalių komunalinių atliekų tvarkymo paslaugos kokybės reikalavimų, patvirtintų Lietuvos Respublikos aplinkos ministro 2012 m. spalio 23 d. įsakymu Nr. D1-857 „Dėl Minimalių komunalinių atliekų tvarkymo paslaugos kokybės reikalavimų patvirtinimo“, 46 punktą ir jį išdėstau taip:

„46. Informacija apie Paslaugą ir buityje susidarančių atliekų surinkimo ir vežimo būdus skelbiama savivaldybės, Administratoriaus, surinkimo ir vežimo paslaugų teikėjo interneto svetainėse (dalijamasi ta pačia informacija arba nuoroda į pagrindinį savivaldybės teikiamą informacijos šaltinį ar nuoroda į informacijos pateikimo platformą, jei tokia naudojamasi) atsižvelgiant į savivaldybės gyventojų individualius poreikius ir asmenims su negalia prieinamu bendravimo būdu, vadovaujantis socialinės apsaugos ir darbo ministro patvirtintomis Informacijos teikimo asmenims su negalia jų pasirinktais prieinamais bendravimo būdais rekomendacijomis, taip pat pateikiama atliekų turėtojui su Sutartimi, jei ji sudaroma, ar kitais atliekų turėtojus asmeniškai pasiekiančiais informavimo būdais – paštu ar elektroniniu paštu su atliekų turėtojams teikiamais mokėjimo pranešimais arba kitais savivaldybės pasirinktais informavimo būdais (pavyzdžiui, kabinama daugiabučių ar seniūnijų skelbimų lentose, šalia konteinerių aikštelių pastatomuose stenduose ar priklijuojamuose lipdukuose). Turi būti skelbiama:

46.1. informacija apie teisingą buityje susidarančių atliekų rūšiavimą konkrečias atliekas pavaizduojant piktogramomis, išvardijamos savivaldybėje teikiamos atliekų surinkimo paslaugos ir atliekų priėmimo vietos, nurodoma jų kontaktinė informacija, darbo laikas ir sąlygos:

46.1.1. pakuočių atliekų surinkimo konteinerių pastatymo vietas, Aikšteles ir kitas vietas, nurodant surinkimo reikalavimus pagal pakuotės rūšis;

46.1.2. statybinių atliekų surinkimo Aikšteles ir kitas vietas, nurodant teikiamas paslaugas, būdus ir galimybes;

46.1.3. tekstilės atliekų surinkimo konteinerių pastatymo vietas, Aikšteles ir kitas vietas, nurodant teikiamas paslaugas, įskaitant dėvėtą tekstilę priimančias prekybos vietas, mainų ir paruošimo pakartotinai naudoti centrus, būdus ir galimybes, konteinerių vietas;

46.1.4. medienos atliekų surinkimo Aikšteles ir kitas vietas, nurodant teikiamas paslaugas, būdus ir galimybes;

46.1.5. baldų atliekų surinkimo Aikšteles ir kitas vietas, nurodant teikiamas paslaugas, būdus ir galimybes;

46.1.6. žaliųjų atliekų surinkimo Aikšteles ir kitas vietas, nurodant teikiamas paslaugas, būdus ir galimybes, konteinerių vietas;

46.1.7. maisto ir (ar) virtuvės atliekų surinkimo konteinerių ir kitas surinkimo vietas, nurodant surinkimo paslaugas, būdus ir galimybes;

46.1.8. elektros ir elektroninės įrangos atliekų surinkimo Aikšteles ir kitas vietas, nurodant teikiamas paslaugas, būdus ir galimybes, įskaitant galimybę atiduoti elektronikos platinimo vietose ir gamintojų ir (ar) importuotojų įsteigtose priėmimo vietose;

46.1.9. baterijų ir akumuliatorių atliekų surinkimo Aikšteles ir kitas vietas, nurodant teikiamas paslaugas, būdus ir galimybes, įskaitant galimybę atiduoti baterijų ir akumuliatorių platinimo vietose ir gamintojų ir (ar) importuotojų įsteigtose priėmimo vietose;

46.1.10. padangų atliekų surinkimo Aikšteles, nurodant surinkimo galimybes, įskaitant galimybę atiduoti padangų platinimo vietose ir transporto priemonių techninės priežiūros ir remonto paslaugas teikiančiose įmonėse;

46.1.11. alyvos atliekų surinkimo vietas, įvardijant jų surinkimo galimybes, įskaitant galimybę atiduoti transporto priemonių techninės priežiūros ir remonto paslaugas teikiančiose įmonėse;

46.1.12. medicininių atliekų surinkimo vietas ir galimybes:

46.1.12.1. naikintinų vaistinių preparatų surinkimo iš gyventojų visuomenės vaistinėse;

46.1.12.2. veterinarinių vaistų surinkimo veterinarijos paslaugas teikiančiose įmonėse;

46.1.12.3. kitų buityje susidarančių medicininių atliekų surinkimo Aikštelėse;

46.2. duomenys apie kitas vietas ir sąlygas, kur ir kaip galima atiduoti 46.1.1–46.1.12 papunkčiuose neišvardytas komunalines ir kitas buityje susidarančias atliekas;

46.3. pateikiant 46.1 ir 46.2 papunkčiuose nurodytą informaciją atliekų turėtojui su Sutartimi, jei ji sudaroma, ar kitais atliekų turėtojus asmeniškai pasiekiančiais informavimo būdais – paštu ar elektroniniu paštu su atliekų turėtojams teikiamais mokėjimo pranešimais, iškabinant daugiabučių ar seniūnijų skelbimų lentose arba šalia konteinerių aikštelių pastatomuose stenduose ar prie konteinerio priklijuojamuose lipdukuose, pakanka nurodyti konkrečias buityje susidarančias atliekas pažymint, kurias leidžiama palikti nurodytuose konteineriuose, kurias draudžiama palikti šiose aikštelėse, pavaizduojant jas piktogramomis (atsižvelgiant į savivaldybės gyventojų individualius poreikius ir asmenims su negalia prieinamu bendravimo būdu, vadovaujantis socialinės apsaugos ir darbo ministro patvirtintomis Informacijos teikimo asmenims su negalia jų pasirinktais prieinamais bendravimo būdais rekomendacijomis) ir nurodžius, kad informacija apie jų teisingą rūšiavimą paskelbta 46 punkte išvardytose svetainėse, pateikiant nuorodą į šias svetaines (ši informacija, gali būti pateikiama naudojantis greito atsakymo (angl. Quick Response, QR) kodais ar panašiais elektroniniais sprendimais);

46.4. atsakomybė už savivaldybės atliekų tvarkymo taisyklių pažeidimus neteisingai išrūšiavus atliekas arba palikus jas netinkamoje vietoje;

46.5. galimybė gyventojams nurodytais kontaktais pranešti apie atliekų tvarkymo pažeidimus;

46.6. informacija apie asmeninę naudą teisingai rūšiuojantiems atliekas (pvz., teisingai išrūšiavus atliekas, bus tvarkingesnė aplinka, bus išsaugota aplinka ir t. t.).“

2. N u s t a t a u, kad:

2.1. šis įsakymas įsigalioja 2025 m. sausio 1 d.;

2.2. informacija šalia konteinerių aikštelių pastatomuose stenduose ar prie konteinerių priklijuojamuose lipdukuose turi būti nurodyta ar pakeista iki 2025 m. gegužės 1 d.

Aplinkos ministras	Simonas Gentvilas